0341.xml
جنوبی افریقہ نے پانچ سال بعد ون ڈے رینکنگ میں پہلی پوزیشن حاصل کر لی، پاکستان کی چھٹی پوزیشن برقرار اے بی ڈی ولیئرز بیٹنگ اور سعید اجمل باؤلنگ میں سرفہرست
دبئی ۔28 اکتوبر (اے پی پی)جنوبی افریقہ نے پانچ سال بعد آئی سی سی ون ڈے رینکنگ میں پہلی پوزیشن حاصل کر لی۔ پاکستان 98 پوائنٹس کے ساتھ چھٹے نمبر پر ہے۔ پلیئر رینکنگ میں اے بی ڈی ولیئرز بیٹنگ اور سعید اجمل باؤلنگ میں سرفہرست ہیں۔ تفصیلات کے مطابق آئی سی سی نے گزشتہ روز ون ڈے ٹیم اور پلیئر کی تازہ ترین رینکنگ جاری کر دی ہے۔ نیوزی لینڈ کے خلاف حالیہ سیریز میں کامیابی کی بدولت جنوبی افریقہ نے پانچ سال بعد پہلی پوزیشن حاصل کر لی ہے۔ آسٹریلیا 114 پوائنٹس کے ساتھ دوسرے، بھارت 113 پوائنٹس کے ساتھ تیسرے، سری لنکا 111 پوائنٹس کے ساتھ چوتھے، انگلینڈ 107 پوائنٹس کے ساتھ پانچویں، پاکستان 98 پوائنٹس کے ساتھ چھٹے، نیوزی لینڈ اور ویسٹ انڈیز 96 ، 96 پوائنٹس کے ساتھ بالترتیب ساتویں اور آٹھویں، بنگلہ دیش 69 پوائنٹس کے ساتھ نویں اور زمبابوے 58 پوائنٹس کے ساتھ دسویں نمبر پر ہے۔ کھلاڑیوں کی نئی رینکنگ میں دس بہترین بلے بازوں میں کوئی پاکستانی شامل نہیں ہے جبکہ باؤلنگ میں سعید اجمل اور آل راؤنڈرز میں محمد حفیظ سرفہرست ہیں۔ جنوبی افریقہ کے کپتان اے بی ڈی ولیئرز بیٹنگ میں بدستور پہلے نمبر پر براجمان ہیں جبکہ ہاشم آملہ ایک درجہ ترقی کے ساتھ دوسرے نمبر پر آگئے ہیں۔ بھارت کے ویرات کوہلی تیسرے، آسٹریلیا کے جارج بیلی چوتھے، سری لنکا کے کمار سنگاکارا پانچویں، بھارتی کپتان مہندرا سنگھ دھونی چھٹے، تلکارتنے دلشان ساتویں، کوئنٹن ڈی کوک آٹھویں، شیکھر دھون نویں اور روس ٹیلر دسویں نمبر پر ہیں۔ باؤلنگ کے شعبے میں پابندی کا شکار جادوگر سپنر سعید اجمل بدستور پہلے نمبر پر براجمان ہیں۔ اسی طرح پابندی کی زد میں ویسٹ انڈین سپنر سنیل نارائن دوسرے نمبر پر ہیں۔ جنوبی افریقہ کے ڈیل سٹین تیسرے، انگلینڈ کے جیمز اینڈرسن چوتھے اور آسٹریلیا کے مچل جونسن پانچویں نمبر پر ہیں۔ آل راؤنڈرز کی فہرست میں پاکستان کے محمد حفیظ پہلے، سری لنکا کے اینجلو میتھیوز دوسرے اور بنگلہ دیش کے شکیب الحسن تیسرے نمبر پر ہیں۔
APP
28.10.14
0341p.xml
ون ڈے ریکنگ :پاکستانی چھٹی پوزیشن کو لاحق خطرات ٹل گئے شکست پر نیوزی لینڈ کی ٹیم 2پوائنٹس پیچھے چلی گئی،پرو ٹیز 5 برس بعد نمبر ون بولرز میں پابندی کے شکار سعید اجمل ،آل راؤنڈرز میں محمد حفیظ بدستور سر فہرست
دبئی(اسپورٹس ڈیسک )ون ڈے رینکنگ میں پاکستان کی چھٹی پوزیشن کو لاحق خطرات ٹل گئے،جنوبی افریقہ کے ہاتھوں شکست کو بعد نیوزی لینڈ کی ٹیم 2پوائنٹس پیچھے چلی گئی،پرو ٹیزنے 5 برس بعد نمبر ون پوزیشن پھر ہتھیالی ،بولرز میں سعید اجمل اور آل راؤنڈرا میں بدستور حفیظ سر فہرست ہیں۔تفصیلات کے مطابق جنوبی افریقہ سے 3ون ڈے میچز کی سیریز شروع ہونے سے قبل نیوزی لینڈ کے ریٹنگ پوائنٹس پاکستان کے برابر 98تھے،مگر اعشاریائی پوائنٹس کے فرق کی وجہ سے ٹیم ساتویں نمبر پر تھی،اگر وہ پرو ٹیز سے ایک بھی میچ جیت جاتی تو گرین کیپس کو ساتویں ورجے پر جانا پڑ تا مگر ایسا نہیں ہوا،کیویز کو اس سیریز میں 0-2سے شکست ہوئی جبکہ بارش کی وجہ سے وہ وائٹ واش سے محفوظ رہے،اس طرح 2ریٹنگ پوائنٹس کمی کا سامنا کرنا پڑا ،اب اسکے پوائنٹس آٹھویں نمبر پر موجود ویسٹ انڈیز کے برابر ہو گئے مگر اعشاریائی پوائنٹس نے فی الحال ساتویں پوزیشن کو بچا رکھا ہے۔دوسری جانب جنوبی افریقہ پانچ برس بعد ایک بار پھر ٹاپ ون ڈے پوزیشن حاصل کرنے میں کامیاب ہو گیا،آخری مرتبہ یہ اعزاز اس کے پاس ستمبر 2009میں تھا۔ٹیم کے پوائنٹس 115، آسٹریلیا114اور بھارت ایک پوائنٹ کمی سے تیسرے نمبر پر ہے،سری لنکا(111)چوتھے اور انگلینڈ (107)پانچویں نمبر پر موجود رہا۔بیٹسمین رینکنگ میں ابراہم ڈی ویلےئرز کی ٹاپ پوزیشن محفوظ ہے تاہم ہاشم آملا نے کوہلی سے دوسرادرجہ چھین لیا،ٹاپ 10ون ڈے بیٹسمینوں میں ایک بھی پاکستانی کھلاڑی شامل نہیں ،البتہ بولرز میں ٹاپ پر سعید اجمل کا نام موجود ہے جبکہ حفیظ کی آٹھویں پوزیشن بھی برقرار رہی۔انجری کے باعث آسٹریلیا سے سیریز کھیلنے والے حفیظ آل راؤنڈر میں پہلے نمبر پر موجود ہیں۔
express
29.10.14